### Resume

Som led i den løbende opfølgning på budget fremlægges kvartalsregnskab for perioden januar til marts 2023. På driften forventes et merforbrug på kollektiv trafik som modsvares af et mindre asfaltudbud på 7 mio. kr. Der forventes overført et mindreforbrug 1,4 mio. kr., som primært vedrører innovationsprojekter.

På anlæg forventes der overførsler til 2024 på [adresse] mio. kr. i udgift.

### Sagsfremstilling

Nedenstående tabel viser det forventede resultat for Teknisk Udvalgs drift fordelt på områder pr. 31. marts 2023. Afvigelser på de enkelte områder gennemgås efter skemaet.

![](data:image/png;base64...)

Figur 1: Tabel med forventet regnskab og forventede overførsler til 2024 på TU drift på hovedområder

Kollektiv trafik

Kollektiv trafik forventer i 2023 et merforbrug på 7,2 mio. kr. Merforbruget skyldes stigende udgifter i 2023, samt en forventet efterregning fra Sydtrafik for 2022 på 7,5 mio. kr. (Vejle Kommune betalte aconto i 2022 på baggrund af Sydtrafiks budget, der var udarbejdet før de inflationsrelaterede stigninger i udgifter til drivmidler i løbet af 2022).

Udgiftsniveauet i 2023 er fortsat højt grundet inflationen, herunder særligt elpris-niveauet, der fortsat er et stykke over niveauet fra før 2022.
Den fremadrettede udfordring er meget afhængig af udviklingen i elpriser. Derudover er der udfordringer ift. passagertallene, hvor seneste målinger indikerer, at passagertallene fortsat kun er på ca. 80% ift. før-covid. På nuværende tidspunkt vurderes den fremadrettede udfordring på kollektiv at udgøre 8-10 mio. kr. årligt.

I overførselssagen 22/23 blev det i byrådet besluttet ikke at kompensere kollektiv trafik for merudgifter til energi. Underskuddet skal i stedet dækkes af udvalgets egen ramme. Teknisk Udvalg har tilkendegivet i sag 234 d. 31. oktober 2022, at der i så fald må reduceres i aktivitetsniveauet på asfalt. Der udbydes derfor for 7 mio. kr. mindre asfalt i 2023.

Der pågår en gentænkning af den kollektive trafik med henblik på virkning fra sommeren 2024.

[adresse]

På asfalt holdes der igen med 7 mio. kr. i 2023 for at kompensere for merforbruget på kollektiv trafik.

På Vejbelysning forventes et merforbrug på ca. 2,7 mio. kr., som primært kan henføres til de høje elpriser. Derudover er der mange fejl og reparationsudgifter på lysmaster. Der er generelle prisstigninger på hele driften pga. inflationen. For at holde den samlede ramme reduceres aktivitetsniveauet på driften, primært på asfalt, fortove, vejmarkeringer, afvanding og renhold. Derudover justeres serviceniveauet på "Giv et Praj", således at der bliver længere reaktionstider på indmeldingerne. Til gengæld kan opgaverne puljes og forhåbentlig udføres billigere.

På Materielgården er der fortsat øgede priser på energi og generel inflation. For at imødegå dette er timepriserne i 2023 hævet med 8% og maskinpriserne ca. 20%. Der flyttes 9 t.kr. til central rengøring for udvidet rengøringsfrekvens.

Vinter
Økonomien på vintertjeneste er presset pga. et overført merforbrug fra 2022 på 3,8 mio. kr. Området skal i udbud til efteråret. Beredskabsperioden er tidligere besluttet forkortet og med en ekstraordinær grøn vinter i kommende sæson - som vinteren 2019/2020 - kan budgettet holdes.

Byfornyelse, byrum og innovationsprojekter

På Byfornyelse, byrum og innovationsprojekter forventes der en rest på 1,6 mio. kr., som skal overføres til 2024.

Det skyldes innovationsprojekter, som strækker sig over flere år. Primært udvikling af driftsweb, p-pladser til elladestandere og grøn moblitetsplan.

Derudover forventes et restbudget på byfornyelse og driftsstøtte til andels- og ungdomsboliger, som foreslås disponeret til en byrumspulje.

Puljer

Puljer består af innovationspuje på 1,556 mio. kr. som endnu ikke er disponeret. På et kommende udvalgsmøde vil forvaltningen komme med forslag til anvendelse. Det er i skemaet antaget at midlerne anvendes i 2023.

Anlæg

![](data:image/png;base64...)

Figur 2: Forventet regnskab og forventet overførsel på anlæg

Af et samlet nettobudget på 295,365 mio. kr. forventes der overført 37,870 mio. kr. i udgifter og 0 mio. kr. i indtægter til 2024.

De forventede udgiftsoverførsler på [adresse] mio. kr. vedrører i overskrifter:

* 15,4 mio. kr. - Byggemodning
* 2,0 mio. kr. - Byudvikling, By- & Områdefornyelse
* 17,9 mio. kr. - Veje og stier
* 2,5 mio. kr. - Klimaskærm

Den forventede anlægsoverførsel bør ses i lyset af, at ca. 58 % af budgettet består af overførsler, fremrykninger og tillægsbevillinger.

Generelt har inflation betydet stigende priser og merudgifter. Som følge heraf er der større usikkerhed omkring det forventede resultat.

Af større enkelte overførsler kan nævnes:

* "Pulje til nye byggemodninger" - 6,6 mio. kr. - reserveret til nye byggemodninger - admininstreres i samarbejde med JURA.
* "Byggemodning v. Sysselvej" - 4,3 mio. kr. - afventer færdiggørelse af vej og kloak før byggemodning kan udføres.
* "Pulje til infrastruktur" - 4,2 mio. kr. - reserveret til finansiering af nye infrastrukturprojekter.
* "Intelligente Transport Systemer" - 3,5 mio. kr. - projekt forsinket - afventer udvikling af nye systemer (markedsforhold/priser/leveringsmuligheder).
* "Mindre anlæg" 3,5 mio. kr. - afventer politisk prioritering.

Der er forventede merudgifter på 1,450 mio. kr. heraf udgør 1 mio. kr. merudgifter vedrørende byggemodning som søges finansieret af JURA i særskilt sag, og 0,450 mio. kr. søges som tillægsbevilling -
det vedrører reservation fra inflationspuljen til udførsel af cykelsti Vejlevej-Bredsten (BY 23.11.2022).

De enkelte anlægsprojekter ses i bilaget "TU Anlæg - William Thorsen", hvor ændringer af rådighedsbeløb fremgår. Der er ligeledes et bilag "TU Anlæg - Anlægsbevilling", hvor ændringer af de enkelte anlægsbevillinger fremgår. Disse vil indgå i den videre behandling i Økonomiudvalget og byrådet.

Høring

Centralt Budget har ingen bemærkninger af bevillingsmæssig karakter.

Sagen indgår i den samlede sag for 1. kvartalsregnskab til Økonomiudvalget og byrådet.

### Klima og resiliensvurdering

Ingen bemærkninger

### Teknik- og Miljødirektøren indstiller,

|  |  |
| --- | --- |
| at | 1. kvartalsopfølgning for drift og anlæg godkendes, og |
| at | de bevillingsmæssige konsekvenser, jf. bilag og driftsskema i sagen, godkendes og indgår i den samlede sag til Økonomiudvalget og byrådet. |

### Beslutning

Godkendt.